b'\n_START_ARTICLE_\nAssassin\xe2\x80\x99s Creed: Revelations\n_START_SECTION_\nPelaaminen\n_START_PARAGRAPH_\nEzio Auditore da Firenzen lis\xc3\xa4ksi peliss\xc3\xa4 esiintyy Assassin\xe2\x80\x99s Creedist\xc3\xa4 tuttu Alta\xc3\xafr Ibn-La\xe2\x80\x99Ahad ja nykyp\xc3\xa4iv\xc3\xa4ss\xc3\xa4 el\xc3\xa4v\xc3\xa4, Alta\xc3\xafrin ja Ezion sukulainen sek\xc3\xa4 heid\xc3\xa4n el\xc3\xa4m\xc3\xa4\xc3\xa4ns\xc3\xa4 Animus-tietokoneohjelmalla tutkiva Desmond Miles. Revelations p\xc3\xa4\xc3\xa4tt\xc3\xa4\xc3\xa4 sarjan Ezion osalta._NEWLINE_Pelialueena toimiva Konstantinopoli on hieman pienempi kuin Assassin\xe2\x80\x99s Creed: Brotherhoodissa esiintyv\xc3\xa4 Rooma, mutta se on t\xc3\xa4ysin erilainen: Konstantinopolista puuttuu Rooman suuret ja avoimet tilat, sill\xc3\xa4 se on erin\xc3\xa4isille m\xc3\xa4ille ja rinteille rakennettu metropoli, ja siin\xc3\xa4 sulautuvat yhteen eri kulttuurit ja sivilisaatiot. Yksi pelin uusista laitteista on tarttumakoukku, jolla Ezio pystyy kiipe\xc3\xa4m\xc3\xa4\xc3\xa4n nopeammin ja liukumaan helposti k\xc3\xb6ytt\xc3\xa4 pitkin katolta katolle. Tarinan lis\xc3\xa4ksi pelist\xc3\xa4 l\xc3\xb6ytyy my\xc3\xb6s paranneltu moninpeli._NEWLINE_Pelist\xc3\xa4 julkaistu Collector Edition sis\xc3\xa4lt\xc3\xa4\xc3\xa4 taidekirjan, Assassin\xe2\x80\x99s Creed: Embers -lyhytelokuvan, soundtrackin, yksinpeliteht\xc3\xa4v\xc3\xa4n ja kaksi moninpelihahmoa.\n_START_SECTION_\nBeta\n_START_PARAGRAPH_\nPelin beta-versio avautui 3. syyskuuta 2011 UPlay- ja PlayStation Plus -j\xc3\xa4senille. Beta tuli avoimeksi PlayStation Network -j\xc3\xa4senille 10. lokakuuta 2011. Beta ei avautunut Windows- ja Xbox 360 -pelaajille.\n_START_SECTION_\nJuoni\n_START_PARAGRAPH_\n52-vuotias Ezio Auditore da Firenze l\xc3\xa4htee mittavalle pyhiinvaellusmatkalle Masyafiin, vanhaan assassiinien linnakkeeseen, josta h\xc3\xa4n l\xc3\xb6yt\xc3\xa4\xc3\xa4 viidell\xc3\xa4 avaimella suljetun esi-is\xc3\xa4ns\xc3\xa4 Alta\xc3\xafr Ibn-La\xe2\x80\x99Ahadin salaisen kirjaston. Kammion aarteisiin k\xc3\xa4siksi pyrkiv\xc3\xa4t temppeliritarit ovat l\xc3\xb6yt\xc3\xa4neet yhden avaimista, j\xc3\xa4tt\xc3\xa4en nelj\xc3\xa4 avainta Ezion etsitt\xc3\xa4v\xc3\xa4ksi. Ezion t\xc3\xa4ytyy l\xc3\xb6yt\xc3\xa4\xc3\xa4 n\xc3\xa4m\xc3\xa4 avaimet ennen temppeliritareita ja selvitt\xc3\xa4\xc3\xa4, kuka pit\xc3\xa4\xc3\xa4 viidett\xc3\xa4 avainta hallussaan.'